CELEX: 52019PC0369
Language: mt
Date: 2019-08-28
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-lista ta’ individwi biex iservu bħala arbitri fi proċedimenti ta’ soluzzjoni tat-tilwim

IL-KUMMISSJONI EWROPEA
            Brussell, 28.8.2019
            COM(2019) 369 final
            2019/0170(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-lista ta’ individwi biex iservu bħala arbitri fi proċedimenti ta’ soluzzjoni tat-tilwim
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni dwar il-pożizzjoni li għandha tittieħed f’isem il-Kumitat tas-Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”), b’rabta mal-adozzjoni prevista ta’ deċiżjoni li tistabbilixxi l-lista ta’ individwi li jservu bħala arbitri fi proċeduri ta’ soluzzjoni tat-tilwim.
            
            
               2.Kuntest tal-proposta
            
            
               2.1.Il-Ftehim
            
            
               Il-Ftehim għandu l-għan li jespandi l-kooperazzjoni bilaterali wiesgħa f’oqsma ekonomiċi, kummerċjali u politiċi, u fil-politiki settorjali, filwaqt li b’hekk jipprovdi bażi fit-tul għall-iżvilupp ulterjuri tar-relazzjonijiet bejn l-UE u l-Armenja. Billi jsaħħaħ id-djalogu politiku u jtejjeb il-kooperazzjoni f’firxa wiesgħa ta’ oqsma, il-Ftehim jħejji l-pedamenti għal impenn bilaterali aktar effettiv mal-Armenja. 
            
            
               Id-Deċiżjoni tal-Kunsill (UE) 2018/104 tal-20 ta’ Novembru 2017 approvat l-iffirmar u l-applikazzjoni proviżorja tal-Ftehim f’konformità mal-Artikolu 385 tal-Ftehim. Il-Ftehim huwa applikat fuq bażi proviżorja mill-1 ta’ Ġunju 2018.
            
            
               2.2.Il-Kumitat ta’ Sħubija
            
            
               Il-Kumitat ta’ Sħubija li jiltaqa’ f’konfigurazzjoni speċifika biex jindirizza l-kwistjonijiet kollha marbuta mat-Titolu IV (Kummerċ u Kwistjonijiet relatati mal-Kummerċ) ta’ dan il-Ftehim huwa speċifikat fl-Artikolu 363(7) tal-Ftehim. Skont l-Artikolu 363(1) u (6) tal-Ftehim, il-Kumitat ta’ Sħubija jassisti lill-Kunsill ta’ Sħubija fit-twettiq tad-dmirijiet u l-funzjonijiet tiegħu. Huwa għandu s-setgħa li jadotta deċiżjonijiet f’dawk l-oqsma li huma soġġetti għad-delega tas-setgħat mogħtija lilu mill-Kunsill ta’ Sħubija u fil-każijiet previsti fil-Ftehim. Dawn id-deċiżjonijiet huma vinkolanti fuq il-Partijiet tal-Ftehim, li għandhom jieħdu l-miżuri xierqa biex jimplimentawhom.
            
            
               2.3.L-att previst tal-Kumitat ta’ Sħubija
            
            
               Il-proċedura ta’ arbitraġġ stabbilita fil-Kapitolu 13 tat-Titolu VI tal-Ftehim tistipula li meta l-Partijiet jonqsu milli jsolvu tilwima permezz ta’ konsultazzjonijiet, il-Parti li tkun talbet il-konsultazzjoni tista’ titlob it-twaqqif ta’ bord ta’ arbitraġġ. L-għan tal-att previst huwa li jiddefinixxi l-pożizzjoni tal-Unjoni rigward l-adozzjoni tal-Kumitat ta’ Sħubija ta’ lista ta’ individwi li huma lesti u kapaċi jservu bħala arbitri fi proċeduri ta’ soluzzjoni tat-tilwim. 
            
            
               L-Artikolu 339(1) tal-Ftehim jesiġi li l-Kumitat ta’ Sħubija jistabbilixxi, fuq il-bażi ta’ proposti magħmula mill-Partijiet, lista ta’ mill-inqas 15-il individwu li huma lesti u kapaċi jservu ta’ arbitri. Il-lista għandha tkun magħmula minn tliet sublisti: lista sekondarja waħda għal kull Parti u lista sekondarja waħda ta’ individwi li ma jkunu ċittadini tal-ebda Parti u li għandhom iservu bħala president tal-bord ta’ arbitraġġ. Kull sublista għandha tinkludi mill-anqas ħames individwi. 
            
            
               Għaldaqstant, ġie diskuss mar-Repubblika tal-Armenja abbozz ta’ lista ta’ arbitri, li jipprevedi ħames arbitri kandidati mill-Unjoni, ħames arbitri kandidati mir-Repubblika tal-Armenja u ħames ċittadini ta’ pajjiżi terzi li jistgħu jservu bħala presidenti ta’ bord tal-arbitraġġ.
            
            
               L-arbitri kandidati u l-presidenti proposti mill-Unjoni u mir-Repubblika tal-Armenja għandhom għarfien espert speċjali fid-dritt, il-kummerċ internazzjonali u kwistjonijiet oħra li jikkonċernaw id-dispożizzjonijiet tat-Titolu VI tal-Ftehim u huma mistennija jissodisfaw ir-rekwiżit ta’ indipendenza kif speċifikat fl-Artikolu 339(2) tal-Ftehim. 
            
            
               3.Pożizzjoni li għandha tittieħed f’isem l-Unjoni
            
            
               Il-pożizzjoni li għandha tiġi adottata f’isem l-Unjoni għandha l-għan li tistabbilixxi lista ta’ individwi li huma lesti u kapaċi jservu bħala arbitri fil-proċeduri ta’ soluzzjoni tat-tilwim, kif previst fil-Ftehim. 
            
            
               Id-Deċiżjoni tikkostitwixxi l-istrument legali li jistabbilixxi l-pożizzjoni tal-Unjoni li għandha tiġi adottata f’isimha fil-Kumitat ta’ Sħubija. 
            
            
               Din id-deċiżjoni timplimenta l-politika kummerċjali komuni tal-Unjoni lejn Pajjiż Sieħeb tal-Lvant, abbażi tad-dispożizzjonijiet tal-Ftehim. It-twaqqif ta’ lista ta’ arbitri huwa rekwiżit ġuridiku biex jiġu stabbiliti l-istrutturi istituzzjonali li jippermettu li l-Unjoni u r-Repubblika tal-Armenja jindirizzaw b’mod effettiv it-tilwim bilaterali dwar l-applikazzjoni u l-interpretazzjoni tat-titlu kummerċjali tal-Ftehim. Dan huwa konsistenti mal-approċċ tal-Unjoni fid-dixxiplini tas-soluzzjoni tat-tilwim li ġew innegozjati jew implimentati fil-ftehimiet ta’ kummerċ ħieles ma’ sħab kummerċjali oħra. 
            
            
               4.Bażi ġuridika
            
         
         
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu l-pożizzjonijiet li għandhom jiġu adottati f’isem l-Unjoni Ewropea f’sede stabbilita fi ftehim, meta dik is-sede tintalab tadotta atti li jkollhom effetti legali. 
            
            
               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola s-sede kkonċernata. Dan jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-UE”
                  1
               .
            
            
               4.1.2.Applikazzjoni għall-każ preżenti
            
            
               Il-Kumitat ta’ Sħubija huwa korp stabbilit permezz tal-Ftehim. Id-deċiżjoni li se tadotta l-Kumitat ta’ Assoċjazzjoni għandha tikkostitwixxi att li jkollu effetti legali. L-atti previsti jkunu vinkolanti skont id-dritt internazzjonali f'konformità mal-Artikolu 363(6) tal-Ftehim. L-att previst la jissupplimenta u lanqas jemenda l-qafas istituzzjonali tal-Ftehim. Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva hija l-Artikolu 207(3) u l-ewwel subparagrafu tal-Artikolu 207(4) flimkien mal-Artikolu 218(9) TFUE.
            
            
               4.2.2.Applikazzjoni għall-każ preżenti
            
            
               L-objettiv ewlieni u l-kontenut tal-att previst huma relatati mal-iżgurar tal-implimentazzjoni tal-politika kummerċjali komuni tal-Unjoni.
            
            
               Għalhekk, il-bażi ġuridika sostantiva tad-deċiżjoni proposta hija l-Artikolu 207(3) u l-ewwel subparagrafu tal-Artikolu 207(4).
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) tat-TFUE.
            
            
               5.Il-pubblikazzjoni tal-att previst
            
            
               Huwa previst li d-Deċiżjoni tal-Kumitat ta’ Sħubija tiġi ppubblikata f’Il-Ġurnal Uffiċjali tal-Unjoni Ewropea  ladarba tiġi adottata.
            
            
               2019/0170 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-lista ta’ individwi biex iservu bħala arbitri fi proċedimenti ta’ soluzzjoni tat-tilwim
            
         
         
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikoli 207(3) u l-ewwel subparagrafu tal-Artikolu 207(4) flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)F’konformità mal-Artikolu 339(1) tal-Ftehim ta’ Sħubija bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”), il-Kumitat ta’ Sħubija għandu jistabbilixxi lista ta’ mill-inqas 15-il individwu li huma lesti u kapaċi jservu ta’ arbitri.
            
            
               (2)F’konformità mal-Artikolu 385(5) tal-Ftehim, il-Ftehim huwa applikat proviżorjament mill-1 ta’ Ġunju 2018.
            
            
               (3)F’konformità mal-Artikolu 339(1) tal-Ftehim, l-Unjoni u r-Repubblika tal-Armenja pproponew il-kandidati rispettivi tagħhom li huma lesti u kapaċi jservu ta’ arbitri u ftiehmu dwar ħames ċittadini ta’ pajjiżi terzi li jistgħu jservu bħala presidenti ta’ bord ta’ arbitraġġ.
            
            
               (4)Huwa xieraq li l-Kumitat ta’ Sħubija jistabbilixxi l-lista tal-arbitri.
            
            
               (5)Id-Deċiżjoni tal-Kumitat ta’ Sħubija għandha tiġi ppubblikata wara l-adozzjoni tagħha,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni fil-Kumitat ta’ Sħubija tal-Ftehim rigward l-adozzjoni tal-lista ta’ individwi li huma lesti u kapaċi jservu ta’ arbitri, f’konformità mal-Artikolu 339(1) tal-Ftehim, għandha tkun ibbażata fuq l-abbozz ta’ Deċiżjoni tal-Kumitat ta’ Sħubija mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Din id-Deċiżjoni hija indirizzata lill-Kummissjoni.
            
            
               Id-Deċiżjoni tal-Kumitat tal-Kummerċ għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Is-sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 28.8.2019
            COM(2019) 369 final
            ANNESS
            tad-
            Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kumitat ta' Sħubija stabbilit mill-Ftehim ta' Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-lista ta' individwi biex iservu bħala arbitri fi proċedimenti ta' soluzzjoni tat-tilwim
            
               
         
         
            
               DOKUMENT MEHMUŻ
            
            
               ABBOZZ
            
            
               Id-Deċiżjoni Nru XX/XX tal-Kumitat ta’ SĦUBIJA UE-REPUBBLIKA tal-ARMENJA
            
            
               ta’ XXXX
            
            
               dwar l-istabbiliment tal-lista ta’ arbitri msemmija fl-Artikolu 339(1) tal-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra
            
            
               IL-KUMITAT TA’ SĦUBIJA,
            
            
               Wara li kkunsidra l-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”) u b’mod partikolari l-Artikolu 339(1) tiegħu,
            
            
               Billi:
            
            
               (1)F’konformità mal-Artikolu 339(1) tal-Ftehim, il-Kumitat ta’ Sħubija għandu jistabbilixxi lista ta’ mill-inqas 15-il individwu li huma lesti u kapaċi jservu bħala arbitri. 
            
            
               (2)L-Artikolu 339(1) tal-Ftehim jipprovdi li l-lista għandha tkun magħmula minn tliet sublisti, sublista waħda għal individwi ta’ kull Parti u sublista ta’ individwi li ma jkunux ċittadini ta’ xi waħda mill-Partijiet u li għandhom iservu bħala president tal-bord ta’ arbitraġġ. Kull sublista għandha tinkludi mill-inqas ħames individwi.
            
            
               (3)L-Unjoni Ewropea u r-Repubblika tal-Armenja pproponew il-ħames arbitri kandidati rispettivi tagħhom u qablu dwar ħames ċittadini ta’ pajjiżi terzi li jistgħu jservu bħala president ta’ bord tal-arbitraġġ. L-individwi kollha elenkati li huma lesti u kapaċi li jservu ta’ arbitri.
            
            
               (4)Sabiex jiġi żgurat il-funzjonament tajjeb tal-Ftehim u b’mod partikolari l-Kapitolu 13 tat-Titolu VI tiegħu, il-lista trid tiġi adottata mill-Kumitat ta’ Sħubija,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-lista ta’ individwi li huma lesti u kapaċi jservu ta’ arbitri skont l-Artikolu 339(1) tal-Ftehim hija stabbilita fl-Anness ta’ dan id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi …,
            
            
                     
                  
                  
                     
                        Għall-Kumitat ta’ Sħubija 
                     
                     
                  
               
                     
                  
                  
                     
                        Il-President
                     
                  
               
         
            
               ANNESS
            
            
               LISTA TA’ ARBITRI MSEMMIJA FL-ARTIKOLU 339 TAL-FTEHIM TA’ SĦUBIJA KOMPRENSIV U MSAĦĦAĦ BEJN L-UNJONI EWROPEA U L-KOMUNITÀ EWROPEA TAL-ENERĠIJA ATOMIKA U L-ISTATI MEMBRI TAGĦHOM, MINN NAĦA WAĦDA, U R-REPUBBLIKA TAL-ARMENJA, MIN-NAĦA L-OĦRA
            
            
               L-arbitri proposti mill-Unjoni Ewropea 
            
            
               1.Claus–Dieter EHLERMANN 
            
            
               2.Giorgio SACERDOTI 
            
            
               3.Jacques BOURGEOIS
            
            
               4.Pieter Jan KUIJPER 
            
            
               5.Ramon TORRENT
            
            
               Arbitri proposti mill-Armenja
            
            
               1.Nora SARGSYAN
            
            
               2.Arman SARGSYAN 
            
            
               3.Grigor BEKMEZYAN
            
            
               4.Levon GEVORGYAN
            
            
               5.Mushegh MANUKYAN
            
            
               Presidenti 
            
            
               1.William Davey (l-Istati Uniti)
            
            
               2.Helge Seland (in-Norveġja)
            
            
               3.Maryse Robert (il-Kanada)
            
            
               4.Christian Häberli (l-Iżvizzera) 
            
            
               5.Merit Janow (l-Istati Uniti)